Kristbjörg og Aron búa nú í Katar eftir áralanga búsetu í Bretlandi . Vísir / EgillA Lífið í Katar er um margt ólíkt því sem Aron Einar Gunnarsson landsliðsfyrirliði og Kristbjörg Jónasdóttir einkaþjálfari hafa vanist . Hjónin fluttu ásamt sonum sínum tveimur til Katar í sumar eftir langa dvöl í Bretlandi þar sem Aron lék um árabil með velska liðinu Cardiff . Í viðtali í helgarblaði Fréttablaðsins segir Aron að menningarsjokkið sé vafalítið minna fyrir sig en eiginkonu sína . „ Fyrir mína parta er þetta kannski svolítið öðruvísi þar sem ég er vanur því að vera í kringum ólíka menningarheima í fótboltanum . Ég hef spilað með leikmönnum hvaðanæva að úr heiminum , svo menningarsjokkið er vafalaust minna fyrir mig . En það er alveg ljóst að lífernið og menningin hér er allt önnur en í Bretlandi , “ segir Aron . Forréttindi að kynnast annarri menningu Kristbjörg segir að það sé töluvert við menninguna í Katar sem þau þekki ekki og þurfi að venjast , siðir og venjur séu aðrar en á Íslandi eða í Bretlandi . „ Eins og til dæmis að þá þykir stundum ekki við hæfi að ég rétti fram höndina til karlmanns til þess að heilsa honum heldur á ég að bíða eftir því að hann rétti mér höndina . Eins með klæðaburð og annað , en þetta er eitthvað sem maður lærir og við berum auðvitað virðingu fyrir menningunni hér . Það eru sannkölluð forréttindi að fá að upplifa og kynnast annarri menningu með þessum hætti , “ segir Kristbjörg . Aron segir fótboltalífið einnig annað en hann hefur vanist , ferðalög í leiki séu styttri og fótboltinn ólíkur þeim sem spilaður er hjá íslenska landsliðinu eða í ensku deildarkeppnunum . „ Það er ekki langt fyrir mig að fara í ferðalög fyrir leiki , svo ég hef í rauninni sjálfur meiri tíma fyrir fjölskylduna heima fyrir . Það er gríðarlegur kostur við Katar . Menningin í kringum fótboltann hér er einfaldlega öðruvísi , “ segir landsliðsfyrirliðinn sem gekk til liðs við Al-Arabi í sumar , lið sem þjálfað er af Heimi Hallgrímssyni fyrrverandi landsliðsþjálfara , eftir átta ára dvöl í Wales . Aron í leik með Al-Arabi í Katar . Getty / NurPhoto Heimir og Aron eru ekki einu Íslendingarnir á mála hjá Al-Arabi en hjá félaginu leikur einnig landsliðsmaðurinn Birkir Bjarnason og er Bjarki Már Ólafsson í þjálfarateymi liðsins . Hjónin segjast finna fyrir því að lengra sé í fjölskylduna en áður . Þau hafi þó verið dugleg í samskiptum á Facetime . „ Þetta hefur svo auðvitað verið erfiðara eftir að við fluttum til Katar . Þegar við bjuggum í Cardiff þá gátum við í rauninni hoppað heim ef okkur langaði til en hérna er þetta aðeins lengra ferðalag og aðeins flóknara með tvo gaura , “ segir Kristbjörg . Synir Kristbjargar og Arons eru fjögurra ára og fimmtán mánaða . „ Hérna úti í Katar búum við í mjög fjölskylduvænu hverfi þar sem öryggisgæslan og annað er alveg tipp topp . Foreldrahlutverkið er frábært og ég er hrikalega stoltur af þeim . Þetta gefur manni svo mikið , “ segir Aron Einar Gunnarsson landsliðsfyrirliði í knattspyrnu . Aron og Kristbjörg eftir leik Íslands gegn Argentínu á HM í Rússlandi .